Man op Pta-kleinhoewe vermoor; gesin vasgebindArgieffoto: Nico Strydom ŉ Volskaalse soektog is van stapel gestuur na vier mans wat ŉ 63-jarige man op sy kleinhoewe buite Pretoria vermoor het. Konst. Tumisang Moloto, woordvoerder van die Erasmia-polisiestasie, het Maandag gesê die polisie het Saterdagaand omstreeks 20:00 op die man se kleinhoewe langs Boundarystraat in Laezonia, in die weste van Centurion, opgedaag en sy liggaam in ŉ plas bloed buite sy huis aangetref. “Daar word vermoed dat die man sy honde hoor blaf het en buite toe is om ondersoek in te stel,” het Moloto gesê. “Hy is buite deur vier gewapende verdagtes oorweldig. Skote is gevuur en die man is in sy bolyf getref.” Die verdagtes is in die huis in waar hulle die man se vrou en twee kinders met toue vasgebind het. Hulle het die huis geplunder en op vlug geslaan met selfone, ŉ beursie en ŉ vuurwapen. Die man is deur paramedici op die toneel dood verklaar. Die vrou en kinders is ongedeerd maar erg getraumatiseerd. Die Erasmia-polisie ondersoek ŉ saak van moord en huisroof. Niemand is nog in verband met die voorval in hegtenis geneem nie. Die polisie doen ŉ beroep op die publiek om na vore te kom met inligting wat die polisie in hul ondersoek kan bystaan. Bel die polisie by 08600 10111.